b'\n_START_ARTICLE_\nJanica Kosteli\xc4\x87\n_START_SECTION_\nPo\xc4\x8detci skijanja\n_START_PARAGRAPH_\nS tri godine starosti, Janica Kosteli\xc4\x87 stala je prvi puta na skije, ali "stalno je padala i ometala ostalu djecu i mislili smo da nikada ne \xc4\x87e nau\xc4\x8diti skijati" - prisje\xc4\x87a se njena majka Marica, godinama kasnije. Ali, to su bili samo njeni prvi skija\xc5\xa1ki koraci._NEWLINE_"Po\xc4\x8dela sam trenirati kada mi je bilo devet ili deset godina, ne mogu se to\xc4\x8dno sjetiti. I moj klub je bio i ostao SK Zagreb" - ka\xc5\xbee Janica. Tada vi\xc5\xa1e nije padala i kako su godine prolazile postalo je jasno, da je ona ro\xc4\x91ena za pobjednicu._NEWLINE_Osvojila je sve mogu\xc4\x87e u dje\xc4\x8djim natjecanjima, i \xc5\xa1to je posebno impresivno u njenoj posljednjoj sezoni 1996./1997. osvojila je i Topolino i Pinocchio - dva najva\xc5\xbenija dogadaja u dje\xc4\x8djim natjecanjima slaloma i veleslaloma. U sve 22 utrke u kojima je startala u sezoni bila je pobjednica.\n_START_SECTION_\nPo\xc4\x8detak profesionalne \xc5\xa1portske karijere\n_START_PARAGRAPH_\nSljede\xc4\x87i korak u razvitku njene skija\xc5\xa1ke karijere bile su FIS utrke. Janica je skijaju\xc4\x87i brzo, osvojila prvu pobjedu u svojoj devetoj utrci. U superveleslalomskoj utrci u austrijskom Gerlitzenu startala je kao 83., a zavr\xc5\xa1ila prva. Do kraja sezone pet puta je bila prva, sedam puta druga i pet puta tre\xc4\x87a.\n_START_SECTION_\nZimske olimpijske igre - Nagano 1998.\n_START_PARAGRAPH_\nU istoj sezoni, predstavila se na najve\xc4\x87em svjetskom doga\xc4\x91aju - Zimskim olimpijskim igrama u Naganu. Sa 16 godina bila je najmla\xc4\x91a alpska skija\xc5\xa1ica i vratila se s osvojenim 8. mjestom u kombinaciji, \xc5\xa1to je bilo najve\xc4\x87e dostignu\xc4\x87e hrvatskih skija\xc5\xa1a na zimskim olimpijskim igrama do tada. Janica je sudjelovala u svim skija\xc5\xa1kim disciplinama u \xc5\xbeenskoj konkurenciji u Naganu i uz to \xc5\xa1to je bila 8. u kombinaciji, bila je 24. u veleslalomu, 25. u spustu, 26. u superveleslalomu, ali nije zavr\xc5\xa1ila slalom.\n_START_SECTION_\nSezona 1998./1999.\n_START_PARAGRAPH_\nJanica je zavr\xc5\xa1ila tu odli\xc4\x8dnu sezonu, potvrdiv\xc5\xa1i tako da je svjetski prvoklasni talent na Svjetskom juniorskom prvenstvu u Francuskoj, gdje je osvojila broncu u superveleslalomu i srebro u kombinaciji. Do\xc5\xa1lo je vrijeme za Svjetski kup. Sezona "Bijele predstave" (1998./1999.) otvorena je krajem listopada u austrijskom S\xc3\xb6ldenu. Janica je tamo oti\xc5\xa1la bez velikih o\xc4\x8dekivanja: "Bilo bi sjajno ako bi se uspjela plasirati u drugu vo\xc5\xbenju." Njena \xc5\xbeelja se ostvarila i to na fantasti\xc4\x8dan na\xc4\x8din - zavr\xc5\xa1ila je 12. startaju\xc4\x87i kao 54. u prvoj vo\xc5\xbenji._NEWLINE_Mjesec dana kasnije, na ameri\xc4\x8dko-kanadskoj turneji, podigla je pra\xc5\xa1inu u Svjetskome kupu. Nije bilo medija kojemu je promakla pri\xc4\x8da o "djetetu iz Hrvatske, zemlje bez skija\xc5\xa1ke tradicije, koje je izuzetno dobro." "Hrvatska senzacija" - kao \xc5\xa1to je \xc4\x8desto nazivana, osvojila je 4. mjesto u drugom veleslalomu u Park Cityju. Samo dva dana kasnije, poslije njenog prvog slaloma u Svjetskome kupu, popela se na podij po prvi puta zavr\xc5\xa1iv\xc5\xa1i utrku 3., startaju\xc4\x87i kao 53.. Skijala je i na Svjetskom prvenstvu u Vailu, ali sve \xc5\xa1to se dogadalo oko nje: medijski pritisak, strka sa Svjetskoga kupa i iznenadni gubitak te\xc5\xbeine, bilo je previ\xc5\xa1e za sedamnaestogodi\xc5\xa1nju djevojku pa je rezultiralo padom u njenoj skija\xc5\xa1koj izvedbi. Jani\xc4\x8din najbolji rezultat Svjetskog prvenstva bilo je 7. mjesto u kombinaciji. Bila je 22. u superveleslalomu, 23. u slalomu, 29. u spustu, te nije zavr\xc5\xa1ila utrku u veleslalomu.\n_START_SECTION_\nSezona 1999./2000.\n_START_PARAGRAPH_\nSezonu kasnije, vratila se bolja nego ikada. Vi\xc5\xa1e nije bila "djevoj\xc4\x8dica u usponu", ve\xc4\x87 skija\xc5\xa1ica od koje se o\xc4\x8dekivalo, da potvrdi rezultate protekle sezone. Janica je to u\xc4\x8dinila na divan na\xc4\x8din. Dana, 5. prosinca 1999. u francuskom Serre Chevaileru osvojila je svoju prvu slalomsku utrku Svjetskoga kupa, na impresivan na\xc4\x8din. Ostavila je drugoplasiranu Norve\xc5\xbeanku Trine Bakke cijelu sekundu i 78 stotinki sekunde iza sebe. Takva razlika u \xc5\xbeenskom slalomu nije \xc4\x8desta._NEWLINE_Samo nekoliko dana kasnije, u talijanskom Sestriere-u bila je ponovo najbolja u slalomu s predno\xc5\xa1\xc4\x87u opet ve\xc4\x87om od sekunde. \xc4\x8cinila se nepobjedivom u slalomu te se njeno ime po\xc4\x8delo spominjati kao vjerojatno za sveukupnu pobjedu u Svjetskom kupu. U tom trenutku vodila je u Svjetskome kupu sa 420 bodova i iako je imala samo 17 godina, bila je medu prvih 10 u svim disciplinama._NEWLINE_Na\xc5\xbealost, serija njezinih nevjerojatnih pobjeda iznenada je bila prekinuta stra\xc5\xa1nim padom na treningu spusta u \xc5\xa1vicarskom St. Moritzu, kada su joj pukla \xc4\x8detiri od sedam ligamenata desnoga koljena. Na taj je na\xc4\x8din bila zavr\xc5\xa1ena sezona.\n_START_SECTION_\nSezona 2000./2001.\n_START_PARAGRAPH_\nIznimno te\xc5\xa1ka i komplicirana ozljeda, dala je lije\xc4\x8dnicima krajnje nejasan pogled o nastavku njezine karijere. Ali Janica je pokazala, da je ja\xc4\x8da od drugih vrativ\xc5\xa1i se na staze u prvim utrkama sezone 2000./2001. u austrijskom S\xc3\xb6ldenu. Njena uspje\xc5\xa1na pri\xc4\x8da Svjetskoga kupa je i zapo\xc4\x8dela tamo prije dviju godina._NEWLINE_U ameri\xc4\x8dkom Park Cityju, prvi puta je pobijedila nakon te\xc5\xa1ke ozljede, te odnijela tre\xc4\x87u pobjedu zaredom (nakon pobjeda u Sestriere (Italija) i Serre Chevallieru (Francuska))._NEWLINE_Nakon toga, Janica je pobijedila jo\xc5\xa1 7 puta: u Aspenu (SAD), u Sestrieru (Italija) dva puta, u Semmeringu (Austrija), u Flachau (kao i u kombinaciji) (Austrija), u Ofterschwangu (Njema\xc4\x8dka) i Garmischu (Njema\xc4\x8dka)._NEWLINE_U odli\xc4\x8dnom i neizvjesnom zavr\xc5\xa1etku sezone, borila se za 1. mjesto s Renate G\xc3\xb6tschl. Uspjela je i ukupnom slalomskom pobjedom postala je jedna od najmla\xc4\x91ih pobjednica Svjetskoga kupa. Na\xc5\xbealost, na Svjetskom prvenstvu u alpskom skijanju u St. Antonu, Janici je promakla medalja u slalomu. Nakon \xc5\xa1to je odli\xc4\x8dno odskijala utrku kombinacije spusta, pala je u kombinacijskom slalomu. Bila je 5. u slalomskoj utrci._NEWLINE_Prije velikog finala Svjetskoga kupa u \xc5\xa1vedskom Areu, Janica je imala konstantne povrede, nakon kojih je uslijedilo te\xc5\xa1ko razdoblje du\xc5\xbee od pola godine, s tri operacije koljena i mnogo dana rehabilitacije. Janica je jedva \xc4\x8dekala povratak._NEWLINE_Po\xc4\x8detkom studenog, napokon se vratila na snijeg, da bi trenirala. Radi priprema, propustila je utrku Svjetskoga kupa u S\xc3\xb6ldenu, kao i ameri\xc4\x8dko-kanadsku turneju. Oporavljena od povreda i sa svje\xc5\xbeom motivacijom nestrpljivo je \xc4\x8dekala utrke u Sestrieru (Italija) i glavni cilj sezone - zimske Olimpijske igre u Salt Lake Cityju._NEWLINE_Poslije ozbiljnih problema s ozljedama i nakon tri operacije lijevog koljena te vremena njenog oporavka i prvog dijela sezone, Janica u Salt Lake Cityju nije stigla kao veliki favorit. Ipak, njen otac Ante Kosteli\xc4\x87 i timski direktor Vedran Pavlek bili su svjesni, da joj se forma pobolj\xc5\xa1avala tijekom sije\xc4\x8danjskih utrka. Radilo se o njezinoj bolesti na utrkama u Cortini d` Ampezzo (Italija) i uglavnom \xc4\x8dinjenici, da jo\xc5\xa1 nije bila u borbi za sveukupno vodstvo u Svjetskom kupu kao i o postizanju boljeg vremena za Salt Lake City. Tako su propustili \xc4\x8detiri utrke Svjetskog kupa u Areu (\xc5\xa0vedska), koje su prethodile zimskim Olimpijskim igrama te poslali Janicu nekoliko dana na skija\xc5\xa1ki trening u Innerkrems (Austrija) i par dana na kondicijski trening u Selce, \xc5\xa1to se pokazalo ispravnim odlukama.\n_START_SECTION_\nZimske olimpijske igre - Salt Lake City 2002.\n_START_PARAGRAPH_\nTada dolazi "Jani\xc4\x8dino vrijeme" - vrijeme Zimskih olimpijskih igara u Salt Lake Cityju, glavni cilj sezone, ali isto tako i glavni cilj \xc4\x8detverogodi\xc5\xa1njeg olimpijskog intervala od 1998. - 2002., na \xc4\x8demu je Janica gradila sve svoje treninge tijekom sezone 2001./2002. Bila je spremna riskirati Svjetski kup, kako bi se \xc5\xa1to bolje pripremila za "napad" prema Olimpu._NEWLINE_Janica je stigla u Salt Lake City potpuno pripremljena, svje\xc5\xbea i motivirana demonstriraju\xc4\x87i izvrsnu formu u svom prvom treningu, koji joj je dao dodatnu snagu i optimizam za prve utrke. To\xc4\x8dno prema prenatrpanom rasporedu i vremenskoj prognozi donesena je odluka, da Janica ne \xc4\x87e sudjelovati u spustu te da bi se trebala potpuno usredoto\xc4\x8diti na kombinaciju, gdje su njene \xc5\xa1anse za medalju bile najve\xc4\x87e. To je bio uspjeh! Janica je osvojila zlatnu medalju s dvije odli\xc4\x8dne utrke u kombinacijskom slalomu u kojemu je bila prva i u fantasti\xc4\x8dnoj utrci u kombinacijskom spustu. To je bila prva medalja u povijesti hrvatskog skijanja i prva hrvatska medalja na Zimskim olimpijskim igrama._NEWLINE_Po Jani\xc4\x8dinoj prednosti bilo je sigurno, da je zbog vremenskih uvjeta bilo bolje prvo se odlu\xc4\x8diti za slalom nego za spust. Nakon \xc5\xa1to je osvojila zlatnu medalju u kombinaciji, Janica je dobila potrebnu sigurnost i vjeru u sebe za nadolaze\xc4\x87e utrke. Tri dana kasnije dogodio se uspjeh, koji je bio iznenadenje za mnoge - srebrna medalja u superveleslalomu sa samo 0,05 zaostatka za pobijednicom utrke Danielom Ceccarelli. Janica je samo dva sata nakon osvajanja srebrne medalje u superveleslalomu, ve\xc4\x87 bila na izuzetno zahtjevnoj veleslalomskoj stazi treniraju\xc4\x87i s mu\xc5\xa1kim natjecateljima. Nakon osvajanja dviju medalja u predjelu Snow Basinu, Janica se sa svojom ekipom preselila u Park City i Deer Valley, gdje su na rasporedu bile tehni\xc4\x8dke discipline. Janica je i dalje bila potpuno usredoto\xc4\x8dena na nadolaze\xc4\x87e utrke i nije imala vremena za euforiju i slavlje svjesna, da je jo\xc5\xa1 o\xc4\x8dekuju dvije potencijalne medalje za osvojiti. Ve\xc4\x87 u sljede\xc4\x87oj utrci u Deer Valleyu, Janica je uspjela, bez obzira na izrazito te\xc5\xa1ke vremenske uvjete i slabo pripremljenu stazu, osvojiti slalom pobjediv\xc5\xa1i drugoplasiranu Francuskinju Lauru Pequegnot sa 0,07 sekundi prednosti. Poslije njene tre\xc4\x87e medalje i fantasti\xc4\x8dnih trening-utrka, Janica je bila potpuno opu\xc5\xa1tena te startaju\xc4\x87i s brojem 19, osvojila i veleslalom s najboljim vremenom u obje utrke. To je bila njezina \xc4\x8detvrta medalja u Salt Lakeu, a tre\xc4\x87a zlatna, u njenim nastupima.\n_START_SECTION_\nDo\xc4\x8dek junakinje\n_START_PARAGRAPH_\nJani\xc4\x8din rodni grad Zagreb i cijela Hrvatska do\xc4\x8dekali su Janicu nevjerojatnim do\xc4\x8dekom, kakvim se mo\xc5\xbee podi\xc4\x8diti malo \xc5\xa1porta\xc5\xa1a u svijetu. To su bili dani ponosa i slave za sve Hrvate, a posebno za Janicu, njenu obitelj i \xc4\x8ditavu hrvatsku skija\xc5\xa1ku ekipu i njihove prijatelje.\n_START_SECTION_\nSezona 2001./2002.\n_START_PARAGRAPH_\nU sezoni Svjetskog kupa 2001./2002., Janica je propustila prvi dio doga\xc4\x91anja zbog ozljeda i bilo je jasno, da je te\xc5\xa1ko za o\xc4\x8dekivati, da \xc4\x87e mo\xc4\x87i obraniti titulu sveukupne pobjednice Svjetskog kupa. Svoj povratak najavila je u Sestriersu (Italija) u utrci Svjetskog kupa, ali se nije uspjela izboriti za drugu vo\xc5\xbenju u svom prvom slalomu sezone. U sljede\xc4\x87oj utrci u Val-d\'Is\xc3\xa8reu osvojila je odli\xc4\x8dno 12. mjesto u veleslalomu, ali dan kasnije, poslije odli\xc4\x8dnog starta i najboljeg vremena, pala je i ozljedila se. Taj pad i ozljeda ostavili su traga na njenom skijanju u sljede\xc4\x87im mjesecima. Prvi put stala je na pobjedni\xc4\x8dki podij za kombinaciju u Saalbachu osvojiv\xc5\xa1i 2. mjesto i kasnije u slalomu u Berchtesgadenu osvojiv\xc5\xa1i 3. mjesto. Prije odlaska u Salt Lake City, njen najbolji ostvareni rezultat u karijeri u superveleslalomu bilo je 4. mjesto u Cortini d\xc2\xb4 Ampezzo._NEWLINE_Nakon povratka iz Salt Lake Cityja, puna samopouzdanja osvojila je slalomsku utrku u finalu svjetskoga kupa u Flachau (Austrija) zavr\xc5\xa1iv\xc5\xa1i sezonu 2001./2002. na najbolji mogu\xc4\x87i na\xc4\x8din. Bila je to sezona, koju \xc4\x87e Janica i cijeli svijet pamtiti zauvijek! Sezona puna velikih uspjeha i sjajnih odli\xc4\x8dja, koja su Janicu svrstala me\xc4\x91u svjetske \xc5\xa1porta\xc5\xa1e, koji su najvi\xc5\xa1e puta osvojili medalje. Time je definitivno postala i hrvatska \xc5\xa1porta\xc5\xa1ica s najvi\xc5\xa1e pobjeda._NEWLINE_Te 2001. dobitnica je Dr\xc5\xbeavne nagrade za \xc5\xa1port "Franjo Bu\xc4\x8dar".\n_START_SECTION_\nSezona 2002./2003.\n_START_PARAGRAPH_\nNova sezona 2002./2003. bila je sezona novih inspiracija i motivacija. Tijekom ljeta 2002. godine, Janica Kosteli\xc4\x87 imala je jo\xc5\xa1 jednu operaciju. Njena operacija slijepog crijeva usporila je pripreme za tu sezonu i iz toga razloga morala je svoje kondicijske treninge i skija\xc5\xa1ke treninge u rujnu u Hintertuxu odgoditi za vi\xc5\xa1e od mjesec dana. Medutim, Janica, njezin otac Ante i cijelokupna ekipa uvijek su bili spremni za neko "zdravstveno iznenadenje". Janica se vi\xc5\xa1e, br\xc5\xbee i bolje pripremala za nadolaze\xc4\x87u sezonu 2002./2003. i tako ponovo po\xc4\x8dela s jo\xc5\xa1 jednom odli\xc4\x8dnom sezonom. Njena prva velika pobjeda sezone dogodila se na ameri\xc4\x8dkom snijegu, koji joj je odli\xc4\x8dno odgovarao u Park Cityju (SAD). To joj je dalo jo\xc5\xa1 vi\xc5\xa1e snage i inspiracije te vjere u sebe u ostatku sezone. Ostvarila je ponovno velik niz pobjeda. U Lenzerheideu (\xc5\xa0vicarska), imala je dvije pobjede u utrkama slaloma i kombinacije. Kalendarsku godinu zavr\xc5\xa1ila je jo\xc5\xa1 jednom slalomskom pobjedom u Semmeringu (Austrija). Janica je zadr\xc5\xbeala svoju sveukupnu vode\xc4\x87u poziciju kroz cijelu sezonu. U sije\xc4\x8dnju, osvojila je jo\xc5\xa1 jednu slalomsku utrku u Bormiju (Italija)._NEWLINE_St. Moritz i Svjetsko prvenstvo u alpskom skijanju bili su nova inspiracija za Janicu. Dvije godine ranije nije imala sre\xc4\x87e u St. Antonu (Austrija) ali sada, s puno vi\xc5\xa1e iskustva i sigurnosti Janica je pobijedila u kombinaciji i slalomskoj utrci pokazav\xc5\xa1i jo\xc5\xa1 jednom da je istinska prvakinja, rodena \xc5\xa1ampionka za postizanje najvi\xc5\xa1ih vrhova! Jo\xc5\xa1 jednom svjetske prvake u slalomu, Janicu i njenog brata Ivicu i cijelokupnom reprezentacijom, do\xc4\x8dekale su tisu\xc4\x87e Zagrep\xc4\x8dana._NEWLINE_Jo\xc5\xa1 jedna velika utrka svjetskoga kupa osvojena u \xc3\x85reu (\xc5\xa0vedska) bila je posljednji pokazatelj da je Janica neuhvatljiva i da joj za sveukupan naslov pobjednice Svjetskog kupa i za veliki FIS kristalni globus nema konkurencije._NEWLINE_Rekapitulacija sezone Janice Kosteli\xc4\x87 u godini 2002./2003. je impozantna: 12 postolja, 5 pobjeda u Svjetskom kupu i dvije zlatne medalje sa Svjetskog prvenstva, 5 puta drugo mjesto i jednom tre\xc4\x87a pozicija te sveukupna pobjeda u Svjetskom kupu - veliki kristalni globus i mali kristalni globus za slalom; 1570 bodova u Svjetskom kupu i 470 bodova prednosti ispred drugoplasirane, tako\xc4\x91er velike skija\xc5\xa1ice Karen Putzer iz Italije. Janica je i sama bila vrlo zadovoljna svojim rezultatima, kao i iskorakom u veleslalomu i superveleslalomu. Zbog dva druga mjesta u tim disciplinama, u planu su bile pobjede u svim disciplinama u sljede\xc4\x87oj sezoni._NEWLINE_Bruno Kova\xc4\x8devi\xc4\x87 i Rajko Varlaj snimili su \xc5\xa1portski dokumentarni film \xe2\x80\x9eDnevnik pobjednika\xe2\x80\x9d o \xc5\xbeivotu Janice i njenog brata Ivice Kosteli\xc4\x87a. Najgledaniji je doma\xc4\x87i dokumentarni film svih vremena. Dobio je nagradu 2002. godine, na svjetskom festivalu \xc5\xa1portskog dokumentarnog filma u \xc5\xa1vicarskoj Lausanni.\n_START_SECTION_\nSezona 2003./2004.\n_START_PARAGRAPH_\nJanica je propustila sezonu, zbog problema sa \xc5\xa1titnja\xc4\x8dom te ozljede desnoga koljena. Operaciju odstranjivanja \xc5\xa1titnja\xc4\x8de obavio je dr. Miljenko Radeti\xc4\x87, u Zagrebu 20. sije\xc4\x8dnja 2004. godine. Operaciju hrskavice desnoga koljena obavio je dr. Christian Schenk u austrijskom Schrunsu 24. velja\xc4\x8de 2004..\n_START_SECTION_\nSezona 2004./2005.\n_START_PARAGRAPH_\nJanica je zavr\xc5\xa1ila rehabilitaciju u Termama Selce i Top Termama Topusko te zapo\xc4\x8dela s treninzima na snijegu na austrijskom ledenjaku Hintertux, 13. svibnja 2004., gdje je trenirala do sredine lipnja._NEWLINE_To su bili treninzi lak\xc5\xa1eg intenziteta, sastojali su se od puno skijanja slobodnim stilom i treniranja s kratkim \xc5\xa1tapovima. Nakon odmora u Portugalu, Janica je oti\xc5\xa1la na Mljet na jug Hrvatske, stalnu ljetnu bazu Kosteli\xc4\x87evih, gdje je ostala cijelu prvu polovicu srpnja i cijeli kolovoz i gdje je obavila tjelesne pripreme. Posljednja dva tjedna u srpnju i prva dva u kolovozu, provela je u \xc5\xa1vicarskom Zermattu, treniraju\xc4\x87i sve discipline uz odli\xc4\x8dne uvjete. To su bila njena prva dva ozbiljnija treninga. Na nesre\xc4\x87u, razboljela se o jake gripe, pred kraj priprema u Zermattu i izgubila desetak dana treninga. Nakon toga pripremala se ponovno na Hintertuxu, uobi\xc4\x8dajenoj destinaciji za trening. Tako\xc4\x91er je provela tri dana treniraju\xc4\x87i na stazi Svjetskog kupa u austrijskom S\xc3\xb6ldenu. Kona\xc4\x8dne pripreme za prvu utrku Svjetskog kupa u S\xc3\xb6ldenu, zavr\xc5\xa1ila je na Hintertuxu, a tamo je trenirala, sve do po\xc4\x8detka studenog. Prema planu oti\xc5\xa1la je u SAD, 11. studenog 2004. i trenirala u Lovelandu, te se natjecala u dvije FIS utrke u Breckenridgeu prije utrka Svjetskog kupa u Aspenu._NEWLINE_Plan je bio nastupanje na svim utrkama Svjetskog kupa te sezone, uz mogu\xc4\x87e iznimke pojedinih spustova i superveleslaloma, zbog problema s koljenom, umora i sl.._NEWLINE__NEWLINE_Janica je posjetila dr. Hochmeistera u \xc5\xa1vicarskom Bad Ragazu nekoliko puta te godine te dobila tretman sli\xc4\x8dan onome, koji je pro\xc5\xa1la \xc5\xa1vicarska skija\xc5\xa1ica Sonja Nef._NEWLINE_Jo\xc5\xa1 uvijek je tijekom skijanja osje\xc4\x87ala bol u koljenu, promjenjiva inteziteta. No, od lije\xc4\x8dnika Miroslava Ha\xc5\xa1pla, Christiana Schenka i Rolfa Hochmeistera dobila je dopu\xc5\xa1tenje za treniranje i nastupanje punom snagom._NEWLINE_Te sezone, ostvarila je u Svjetskom kupu jednu pobjedu u slalomu u ameri\xc4\x8dkom Aspenu i jednu u kombinaciji u talijanskom skijali\xc5\xa1tu San Sicario. Nije zavr\xc5\xa1ila utrku u prvoj slalomskoj utrci na Sljemenu._NEWLINE_Natjecateljsku formu, posebno je pripremala za Svjetsko prvenstvo u talijanskom Bormiju, gdje je osvojila prva mjesta u slalomu, spustu i kombinaciji. Tako je obranila naslove u slalomu i kombinaciji s pro\xc5\xa1log Svjetskog prvenstva u St. Moritzu 2003..\n_START_SECTION_\nSezona 2005./2006.\n_START_PARAGRAPH_\nSezona je bila izuzetno uspje\xc5\xa1na. Osvojila je veliki kristalni globus kao ukupna pobjednica Svjetskog kupa. Pobijedila je u svim skija\xc5\xa1kim disciplinama, \xc5\xa1to joj ni u jednoj sezoni, do tada nije uspjelo. U slalomu je slavila tri puta u njema\xc4\x8dkom Ofterschwangu, finskom Leviju i \xc5\xa1vedskom skijali\xc5\xa1tu \xc3\x85reu. Dva puta bila je pobjednica u veleslalomu u \xc4\x8de\xc5\xa1kom \xc5\xa0pindler\xc5\xafvom Ml\xc3\xbdnu i \xc3\x85reu. U austrijskom Bad Kleinkirchheimu pobijedila je u spustu i superveleslalomu. Pobjede u kombinaciju, ostvarila je u \xc5\xa1vicarskom skijali\xc5\xa1tu St. Moritzu i norve\xc5\xa1kom Hafjell-Kvitfejllu. U slalomskoj utrci na Sljemenu, na njen 24. ro\xc4\x91endan, 5. sije\xc4\x8dnja 2006., u drugoj, legendarnoj vo\xc5\xbenji, skijala je bez jednog \xc5\xa1tapa i rukavice postigla 3. mjesto._NEWLINE_Dana 25. svibnja 2006., Janica je bila dobitnica nagrade Laureus, \xc5\xa1portskog "Oscara" za najbolju \xc5\xa1porta\xc5\xa1icu godine. Bila je nominirana i 2003. godine u dvije kategorije; za \xc5\xa1porta\xc5\xa1icu godine te povratnika godine, ali nije dobila nagrade.\n_START_SECTION_\nZimske olimpijske igre - Torino 2006.\n_START_PARAGRAPH_\nNa Zimskim olimpijskim igrama u Torinu 15. velja\xc4\x8de 2006., Janica je odustala u spustu. Ve\xc4\x87 tri dana kasnije, 18. velja\xc4\x8de osvaja zlatnu medalju u kombinaciji i tako nastavila \xc4\x8detverogodi\xc5\xa1nji niz nepobjedivosti u toj disciplini, a 20. velja\xc4\x8de osvaja srebro u super veleslalomu na stazi San Sicario. Usprkos temperaturi i naru\xc5\xa1enom zdravlju, Janica je postigla velike uspjehe. Tako je olimpijsku kolekciju pove\xc4\x87ala na ukupno 6 medalja - 4 zlatne i 2 srebrne. Time je postala najuspje\xc5\xa1nija svjetska skija\xc5\xa1ica u povijesti Olimpijskih igara. Jako se radovala srebrnoj medalji svoga brata Ivice na istom natjecanju.\n_START_SECTION_\nPovla\xc4\x8denje i \xc5\xbeivot poslije karijere\n_START_PARAGRAPH_\nDana, 6. listopada 2006. godine, Janica je objavila, da ne \xc4\x87e skijati u sezoni 2006./2007. Nije to nazvala kona\xc4\x8dnim opro\xc5\xa1tajem, nego samo jednom stankom, zbog zdravstvenih problema s koljenom i le\xc4\x91ima. Isto tako, rekla je, da jednostavno \xc5\xbeeli \xc4\x8diniti stvari koje do sada nije bila u mogu\xc4\x87nosti._NEWLINE_Dana, 19. travnja 2007. godine, Janica je na konferenciji za novinare u Tomislavovu domu na Sljemenu objavila, da se definitivno povla\xc4\x8di iz skijanja, a kao glavni razlog navela je brojne probleme s ozljedama koje je imala u skija\xc5\xa1koj karijeri._NEWLINE_U Trinaestoj vladi Republike Hrvatske obna\xc5\xa1ala je du\xc5\xbenost pomo\xc4\x87nice ministra (doministrice) Predraga \xc5\xa0ustara \xc5\xa1porta u Ministarstvu obrazovanja, znanosti i \xc5\xa1porta._NEWLINE_Nakon \xc5\xa1to je odobrenjem Andreja Plenkovi\xc4\x87a, predsjednika \xc4\x8cetrnaeste Vlade Republike Hrvatske, osnovan Sredi\xc5\xa1nji dr\xc5\xbeavni ured za \xc5\xa1port, Kosteli\xc4\x87 je 10. studenog 2016. imenovana prvom dr\xc5\xbeavnom tajnicom odbora za \xc5\xa1port, napustiv\xc5\xa1i doministarsko mjesto._NEWLINE_1. sije\xc4\x8dnja 2019. godine, rodila je sina Oskara.\n_START_SECTION_\nZaklju\xc4\x8dak\n_START_PARAGRAPH_\nJani\xc4\x8dini uspjesi, naro\xc4\x8dito njene olimpijske pobjede, svrstavaju je u dru\xc5\xa1tvo najboljih hrvatskih \xc5\xa1porta\xc5\xa1a i \xc5\xa1porta\xc5\xa1ica. Njezine olimpijske pobjede, u zimskim \xc5\xa1portovima, svrstavaju je uz bok najboljih olimpijskih \xc5\xa1porta\xc5\xa1a u povijesti.'